钦定古今图书集成/明伦汇编/官常典/第104卷 > 《晋荡公护传论》同前
## 钦定古今图书集成/明伦汇编/官常典/第104卷 > 《晋荡公护传论》同前

仲尼有言：“可与适道，未可与权。”夫道者，率礼之谓也；
权者，反经之谓也。率礼由乎正理，《易》以成佐世之功；
反经系乎非常，难以定匡时之业。故得其人则治，伊
尹放太甲，周旦相孺子是也；不得其人则乱，新都迁
汉鼎，晋代倾魏族是也。是以先王明上下之序，圣人
重君臣之分，委质同于股肱，受爵均其休戚。当其亲
受顾托，位居宰衡，虽复承利剑，临沸鼎，不足以詟其
虑，据帝图，君海内不足以回其心。若斯人者，固功与
山岳争其高，名与穹壤齐其久矣。有周受命之始，宇
文护实预艰难。及太祖崩殂，诸子冲幼，群公怀等夷
之志，天下有去就之心。卒能变魏为周，俾危获乂者，
护之力也。向使加之以礼让，继之以忠贞，桐宫有悔
过之期，未央终天年之数，则《前史》所载，焉足以道哉！
然护寡于学术，昵近群小，威福在己，征伐自出，有人
臣无君之心，为人主不堪之事。忠孝大节也，违之而
不疑；废弑至逆也，行之而无悔。终于身首横分，妻孥
为戮，不亦宜乎！